CELEX: 32020D2059
Language: el
Date: 2020-12-07 00:00:00
Title: Απόφαση (ΕΕ) 2020/2059 του Συμβουλίου της 7ης Δεκεμβρίου 2020 για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που συστάθηκε με την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά την τροποποίηση ορισμένων διατάξεων του πρωτοκόλλου II σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

15.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 424/21
               
            
         ΑΠΟΦΑΣΗ (ΕΕ) 2020/2059 ΤΟΥ ΣΥΜΒΟΥΛΙΟΥ
         της 7ης Δεκεμβρίου 2020
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που συστάθηκε με την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά την τροποποίηση ορισμένων διατάξεων του πρωτοκόλλου II σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (1) («συμφωνία»), η οποία υπογράφηκε στις 30 Ιουλίου 2009, θέσπισε πλαίσιο για συμφωνία οικονομικής εταιρικής σχέσης. Η συμφωνία εφαρμόστηκε προσωρινά από το Ανεξάρτητο Κράτος της Παπουασίας-Νέας Γουινέας και τη Δημοκρατία των Φίτζι από τις 20 Δεκεμβρίου 2009 και τις 28 Ιουλίου 2014, αντίστοιχα. Μετά την προσχώρησή τους στη συμφωνία, το Ανεξάρτητο Κράτος της Σαμόα και οι Νήσοι Σολομώντος εφαρμόζουν επίσης προσωρινά τη συμφωνία από τις 31 Δεκεμβρίου 2018 και τις 17 Μαΐου 2020, αντίστοιχα.
                  
               
                     (2)
                  
                  
                     Δυνάμει του άρθρου 68 της συμφωνίας και του άρθρο 41 του πρωτοκόλλου II της σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας («πρωτόκολλο ΙΙ»), η επιτροπή εμπορίου που συγκροτήθηκε βάσει της συμφωνίας («επιτροπή εμπορίου ΕΕ-Ειρηνικού») μπορεί να αποφασίσει την τροποποίηση των διατάξεων του πρωτοκόλλου II.
                  
               
                     (3)
                  
                  
                     Η επιτροπή εμπορίου ΕΕ-Ειρηνικού, κατά τη διάρκεια της όγδοης συνεδρίασής της, πρόκειται να εκδώσει απόφαση για την τροποποίηση ορισμένων διατάξεων του πρωτοκόλλου II.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην επιτροπή εμπορίου ΕΕ-Ειρηνικού, καθόσον η προβλεπόμενη απόφαση θα είναι δεσμευτική για την Ένωση.
                  
               
                     (5)
                  
                  
                     Η τροποποίηση ορισμένων διατάξεων του πρωτοκόλλου II είναι αναγκαία προκειμένου να αντανακλά τις πρόσφατες εξελίξεις σχετικά με τους κανόνες καταγωγής, να προβλέπει πιο ευέλικτους και απλούστερους κανόνες καταγωγής για τη διευκόλυνση του εμπορίου για τους οικονομικούς φορείς και τη βελτιστοποίηση του ποσοστού χρησιμοποίησης της προτιμησιακής μεταχείρισης.
                  
               
                     (6)
                  
                  
                     Είναι αναγκαία η τροποποίηση των κλάσεων και των περιγραφών ορισμένων προϊόντων που περιλαμβάνονται στο παράρτημα II του πρωτοκόλλου II προκειμένου να ευθυγραμμιστούν με τις επικαιροποιήσεις που πραγματοποιήθηκαν από τον Παγκόσμιο Οργανισμό Τελωνείων στην ονοματολογία των εκδόσεων του 2012 και του 2017 του εναρμονισμένου συστήματος (ΕΣ) και να διατηρηθεί η συνοχή των περιγραφών των προϊόντων και της κατάταξης στο ΕΣ.
                  
               
                     (7)
                  
                  
                     H Συνθήκη για την προσχώρηση της Δημοκρατίας της Κροατίας στην Ευρωπαϊκή Ένωση υπογράφηκε στις 9 Δεκεμβρίου 2011 και άρχισε να ισχύει την 1η Ιουλίου 2013. Η συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη για τη λειτουργία της Ευρωπαϊκής Ένωσης και βάσει των όρων που καθορίζονται στην εν λόγω Συνθήκη, καθώς και, αφετέρου, στα εδάφη των υπογραφόντων κρατών του Ειρηνικού. Το κείμενο του παραρτήματος IV του πρωτοκόλλου ΙΙ θα πρέπει, συνεπώς, να τροποποιηθεί προκειμένου να συμπεριλάβει το κροατικό κείμενο της δήλωσης τιμολογίου.
                  
               
                     (8)
                  
                  
                     Στο παράρτημα VIII του πρωτοκόλλου II απαριθμούνται οι υπερπόντιες χώρες και εδάφη της Ένωσης. Κατά την έννοια του πρωτοκόλλου ΙΙ ως «υπερπόντιες χώρες και εδάφη» νοούνται οι χώρες και εδάφη που αναφέρονται στο τέταρτο μέρος της Συνθήκης για την ίδρυση της Ευρωπαϊκής Κοινότητας. Ο κατάλογος στο παράρτημα VIII του πρωτοκόλλου ΙΙ θα πρέπει να επικαιροποιηθεί, ώστε να ληφθούν υπόψη πρόσφατες αλλαγές του καθεστώτος ορισμένων υπερπόντιων χωρών και εδαφών.
                  
               
                     (9)
                  
                  
                     Κατόπιν της προσχώρησης του Ανεξάρτητου Κράτους της Σαμόα και των Νήσων Σολομώντος στη συμφωνία, αμφότερα τα κράτη θα πρέπει να αφαιρεθούν από τον κατάλογο «άλλα κράτη ΑΚΕ» που παρατίθεται στο παράρτημα X του πρωτοκόλλου ΙΙ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά την όγδοη συνεδρίαση της επιτροπής εμπορίου ΕΕ-Ειρηνικού βασίζεται στο σχέδιο απόφασης της επιτροπής εμπορίου ΕΕ-Ειρηνικού (2).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 7 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 272 της 16.10.2009, σ. 2.
         
            (2)  Βλέπε το έγγραφο ST 10899/20 στη διεύθυνση http://register.consilium.europa.eu.